OTO งบ Q1 ขาดทุน 24.78 ลบ. ส่งซิก Q2 ฟื้นตัวแกร่ง จ่อรับรู้รายได้ “อีสปอร์ต”
OTO งบไตรมาส 1/65 ขาดทุน 24.78 ลบ. จากปีก่อนกำไร 12.92 ลบ. ส่งซิกไตรมาส 2/65 ฟื้นตัวแกร่ง จ่อรับรู้รายได้ “อีสปอร์ต” มั่นใจปี 65 รายได้-กำไรโตก้าวกระโดด หลังปรับโมเดลธุรกิจสู่ Tech Company เต็มรูปแบบ
OTO งบ Q1 ขาดทุน 24.78 ลบ. จากปีก่อนกำไร 12.92 ลบ. ส่งซิก Q2 ฟื้นตัวแกร่ง จ่อรับรู้รายได้ “อีสปอร์ต” มั่นใจปี 65 รายได้-กำไรโตกระโดด
12 พ.ค. 2565

บริษัท วันทูวัน คอนแทคส์ จำกัด (มหาชน) หรือ OTO รายงานผลการดำเนินงานงวดไตรมาส 1/2565 สิ้นสุดวันที่ 31 มี.ค.2565 ดังนี้

โดยกลุ่มบริษัทมีรายได้รวม (ไม่รวมรายได้อื่น) จำนวนเงิน 148.2 ล้านบาท ลดลง 1.4 ล้านบาท หรือคิดเป็นร้อยละ 0.9 ซึ่งส่วนใหญ่ลดลงจากรายได้จากการบริการ ขณะเดียวกันมีค่าใช้จ่ายในการขาย ค่าใช้จ่ายในการบริหาร และค่าใช้จ่ายอื่น จำนวน 66.9 ล้านบาท เพิ่มขึ้น 44.1 ล้านบาท หรือคิดเป็นร้อยละ 193.4 เมื่อเปรียบเทียบกบั ช่วงเดียวกันของปีก่อน โดยมีขาดทุนจากการลงทุนในตราสารทุนและค่าจ้างที่ปรึกษารวมถึงที่ปรึกษาทางกฎหมายที่เพิ่มขึ้น
ทั้งนี้นายคณาวุฒิ วรรทนธีรัช ประธานกรรมการบริหารและประธานเจ้าหน้าที่บริหาร OTO เปิดเผยว่า ผลการดำเนินงานของกลุ่มบริษัทในไตรมาส 1/2565 มีรายได้รวม (ไม่รวมรายได้อื่น) จำนวนเงิน 148.2 ล้านบาท ลดลง 1.4 ล้านบาท หรือคิดเป็น 0.9% ซึ่งส่วนใหญ่ลดลงจากรายได้จากการบริการ ต้นทุนรวมมีจำนวน 113.3 ล้านบาท ลดลง 12 ล้านบาท หรือคิดเป็น 9.6% กำไรขั้นต้นสำหรับไตรมาสที่ 1/2565 เพิ่มขึ้น 10.6 ล้านบาท หรือคิดเป็น 43.8% โดยที่อัตรากำไรขั้นต้นต่อรายได้รวมคิดเป็น 23.6%
กลุ่มบริษัทมีกำไรจากการดำเนินงานไตรมาส 1/2565 จำนวน 14.6 ล้านบาท แต่เนื่องจากขาดทุนจากเงินลงทุนในตราสารทุน 39.3 ล้านบาท ซึ่งเกิดจากสภาวะเศรษฐกิจที่มีความผันผวนไม่แน่นอน  จึงทำให้ภาพรวมผลการดำเนินในไตรมาส 1/2565 ขาดทุนสุทธิ 24.8 ล้านบาท ลดลง 37.7 ล้านบาท หรือคิดเป็นร้อยละ 291.8 เมื่อเทียบกับไตรมาสที่ 1/2564
สำหรับแนวโน้มผลการดำเนินงานในไตรมาส 2/2565 คาดว่าจะเติบโตอย่างโดดเด่น หลังจากบริษัท ฟิจิตอล สเปซ ดีเวลลอปเม้นท์ จำกัด ซึ่งประกอบธุรกิจเกมและอีสปอร์ต ผ่าน Platform HUBBER ซึ่งเป็นบริษัทร่วมลงทุนของ OTO ผ่านบริษัท อินโน ฮับ จำกัด ซึ่งเป็นบริษัทฯย่อย เข้าไปร่วมลงทุนในสัดส่วน 49% จัดการแข่งขัน Game Tournament ในไตรมาส 2/2565 ซึ่งทำให้มีรายได้จาการจัดการแข่งขันและรายได้จากสปอนเซอร์
อีกทั้งในส่วนของพอร์ตลงทุนในไตรมาส 2/2565 คาดว่าจะฟื้นตัวเมื่อเทียบกับไตรมาส 1/2565 และไม่มีค่าใช้จ่ายในส่วนที่เกี่ยวข้องกับที่ปรึกษาในการทำดีลดิลิเจนท์ ในการเข้าลงทุน “ฟิจิตอล สเปซ” เข้ามากระทบผลการดำเนินงาน
ทั้งนี้มั่นใจว่าภาพรวมของรายได้และกำไรในปีนี้จะเติบโตอย่างก้าวกระโดดตามแผนงานที่วางไว้ หลังจากทีมผู้บริหารได้เข้ามาปรับโครงสร้างธุรกิจ โดยมุ่งสู่ Tech Company อย่างเต็มรูปแบบ โดยมีธุรกิจอีสปอร์ต เป็น New S Curve อีกทั้งในส่วนของธุรกิจ Call Center เริ่มฟื้นตัวอย่างชัดเจน โดยในไตรมาส 1/2565 รายได้โตกว่า 10% หลังสถานการณ์โควิด-19 คลี่คลายในทิศทางที่ดีขึ้น ส่งผลให้ลูกค้าภาคเอกชนรายใหญ่กลับมาใช้บริการ รวมไปถึงการบริหารจัดการต้นทุนอย่างมีประสิทธิภาพ